‘เอไอเอ’เบรกลงทุนหุ้นเล็งเพิ่มลงทุนนอกแทน
เอไอเอ ลดลงทุนหุ้นไทย ชี้ราคาสูงเกิน หันลงทุนต่างประเทศแทน
16 ต.ค. 2557

เอไอเอ ลดลงทุนหุ้นไทย ชี้ราคาสูงเกิน หันลงทุนต่างประเทศแทน
นายอนุชา เหล่าขวัญสถิตย์ ผู้จัดการทั่วไปและประธานเจ้าหน้าที่ฝ่ายการลงทุน บริษัท เอไอเอ สาขาประเทศไทย เปิดเผยว่า ขณะนี้บริษัทไม่ได้เพิ่มการลงทุนในตลาดหุ้นไทยอีก เพราะราคามีการปรับตัวเพิ่มสูงขึ้นมากเกินไป จากที่นักลงทุนขนาดกลางและรายย่อยเข้ามาไล่ซื้อ ทำให้ราคาหุ้นไทยสูงเกินกว่าที่ควรจะเป็น
“เกณฑ์การลงทุนของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ให้ลงทุนได้เต็มที่ 15% ของสินทรัพย์ลงทุนทั้งหมด 6 แสนกว่าล้านบาท แต่เราลงไม่เต็มที่ เพราะราคาสูงเกินไปแล้ว” นายอนุชา กล่าว
สำหรับ 6 เดือนแรกปี 2557 เอไอเอมีเงินลงทุน 6.71 แสนล้านบาท มีการลงทุนในพันธบัตร 64.5% ลงทุนในหุ้นทุน 12.99% ลงทุนในตั๋วสัญญาใช้เงินและตั๋วแลกเงิน 8.52% ลงทุนในหุ้นกู้และหุ้นกู้แปลงสภาพ 7.62% ส่วนที่เหลือเป็นการลงทุนอื่นๆ 
นายอนุชา กล่าวว่า ในปี 2558 บริษัทจะเพิ่มการลงทุนในตลาดต่างประเทศให้มากขึ้น เพื่อเพิ่มผลตอบแทนจากการลงทุน ทั้งในตลาดหุ้น เพราะราคาหุ้นยังถูกกว่าตลาดหุ้นไทย มีโอกาสที่จะได้รับผลตอบแทนที่สูงกว่า รวมถึงหุ้นกู้ที่ให้ผลตอบแทนสูงกว่าไทย 1.52% จากที่ให้ผลตอบแทนอยู่ประมาณ 34% 
อย่างไรก็ตาม การลงทุนส่วนใหญ่ของเอไอเอยังอยู่ในพันธบัตรรัฐบาลไทย
“หุ้นกู้ของรัฐวิหสาหกิจไทยที่จะมีการปรับโครงสร้างทางการเงิน คิดว่าจะไม่ออกปีนี้ เพราะต้องมีกระบวนการหลายอย่างกว่าจะออกได้คาดว่าน่าจะเป็นปีหน้า ซึ่งจะต้องดูผลตอบแทนถึงจะตัดสินใจอีกครั้ง”นายอนุชา กล่าว
ด้านแหล่งข่าวจากบริษัทเอไอเอ ประเทศไทย กล่าวว่า ขณะที่สินค้าใหม่ที่ขายดีและได้รับความนิยม เป็นสัญญาเพิ่มเติม เอไอเอ เอชบี พลัส โกลด์ แบบประกันชดเชยรายได้ เพราะเป็นแบบเดียวในตลาดประกันไทยที่ให้ผลตอบแทนสูงสุด กรณีทุพพลภาพถาวรสิ้นเชิง จากอุบัติเหตุหรือการเจ็บป่วย จะจ่ายชดเชยรายวัน 200 เท่า และสัญญาจะสิ้นสุดทันที ซึ่งเป็นแบบที่ให้ประโยชน์แก่ลูกค้ามากที่สุด 
ทั้งนี้ นอกเหนือจากให้ความคุ้มครองการเข้ารักษาตัวในโรงพยาบาล ในห้อง ICU ทั้งแบบรักษาโรคทั่วไป หรือการรักษาโรคร้ายแรง 4 โรค ได้แก่ โรคมะเร็ง โรคกล้ามเนื้อหัวใจตายเฉียบพลันจากการขาดเลือด การผ่าตัดเส้นเลือดเลี้ยงกล้ามเนื้อหัวใจ และโรคหลอดเลือดสมองแตกหรืออุดตันแล้ว จะได้รับการชดเชยรายวัน 3 เท่า พร้อมได้ค่ายากลับบ้านทุกครั้ง หลังการนอนรักษาตัวในโรงพยาบาล